


[bookmark: _GoBack]Doložka vybraných vplyvov


	1. Základné údaje

	Názov materiálu

	Návrh zákona, ktorým sa mení a dopĺňa zákon č. 161/2015 Z. z. Civilný mimosporový poriadok v znení neskorších predpisov a ktorým sa menia a dopĺňajú niektoré zákony

	Predkladateľ (a spolupredkladateľ)

	Ministerstvo spravodlivosti Slovenskej republiky

	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☐	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:

	Termín začiatku a ukončenia PPK
	4.9.2026 do 15.9.2026

	Predpokladaný termín predloženia na pripomienkové konanie
	október 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	november 2026

	

	2. Definovanie problému

	Uveďte základné problémy, ktoré sú dôvodom vypracovania predkladaného  materiálu (dôvody majú presne poukázať na problém, ktorý existuje a je nutné ho predloženým materiálom riešiť).

Ministerstvo spravodlivosti Slovenskej republiky sa predkladaným návrhom zákona snaží reflektovať poznatky aplikačnej praxe plynúce z doterajšej skúsenosti s aplikáciou Civilného mimosporového poriadku. Navrhované zmeny vychádzajú z návrhov dotknutých aktérov mimosporového konania (najmä súdov), ale aj z metodických výstupov projektovej aktivity Implementácia opatrení na podporu reformy štruktúry a optimalizácie procesov v rodinnoprávnej agende. V procese príprav bola zohľadnená aj z Koncepcie činnosti Centra právnej pomoci na roky 2024 – 2026, schválená uznesením vlády č. 471/2023, poznatky prokuratúry ako aj uznesenie Súdnej rady Slovenskej republiky č. 461/2024 týkajúce sa novelizácie Civilného mimosporového poriadku. Zámerom predkladaného návrhu je predovšetkým racionalizovať mimosporový proces, reflektovať odporúčania metodiky „Princípy a priebeh konania multidisciplinárneho prístupu súdu v rodinnoprávnej agende“ a v nadväznosti na to doplniť matériu o niektoré nové inštitúty, ako napríklad informatívne stretnutie rodičov, funkciu vyššieho súdneho úradníka-koordinátora, či podporná činnosť súdneho psychológa. Návrh, inšpirovaný už súčasne platnou a účinnou právnou úpravu obsiahnutou v Exekučnom poriadku, súčasne zavádza nové tzv. donucovacie opatrenia pri výkone rozhodnutia vo veciach maloletých, ktoré majú za cieľ zefektívniť výkon rozhodnutia a ich základnou funkciou je najmä prevencia a samozrejme s tým spojená motivácia na dobrovoľné plnenie povinnosti, nakoľko ako je všeobecne známe, ukladanie pokút samo o sebe nie je dostatočne účinné.

V aplikačnej praxi civilného mimosporového konania boli identifikované najmä tieto problémy: značné administratívne zaťaženie v mimosporových konaniach; nejednotné alebo nejasné procesné postupy po rekodifikácii civilného procesu; potreba vyprecizovať úpravu multidisciplinárneho prístupu v rodinnoprávnej agende; potreba posilnenia účinnosti existujúcich nástrojov výkonu rozhodnutí vo veciach maloletých; potreba oddeliť sociálnu prácu od právneho a procesného zastupovania dieťaťa v kolíznom opatrovníctve; potreba eliminovať výkladové a aplikačné problémy v dedičských, detenčných a ďalších mimosporových konaniach.

Osobitne sa javí ako vhodné vytvoriť jasnejší a pružnejší procesný rámec pre rodinnoprávnu agendu, vrátane pružného včasného kontaktu súdu s rodičmi, podpornej odbornej činnosti psychológa a efektívnejšieho výkonu rozhodnutí vo veciach maloletých. V oblasti kolízneho opatrovníctva sa v praxi ukázalo, že by bolo vhodné a súčasne efektívne procesne oddeliť sociálnu prácu od právneho zastupovania dieťaťa. V ďalších druhoch mimosporových konaní je žiadúce odstrániť aplikačné nejasnosti a zjednotiť procesné postupy tak, aby sa znížilo administratívne zaťaženie a eliminovalo sa riziko prípadných prieťahov. 

	3. Ciele a výsledný stav

	Uveďte hlavné ciele predkladaného materiálu (aký výsledný stav má byť prijatím materiálu dosiahnutý, pričom dosiahnutý stav musí byť odlišný od stavu popísaného v bode 2. Definovanie problému). 
Navrhované procesné zmeny sa sústredia najmä na oblasť rodinnoprávnej agendy a poručenskej agendy, ktorá tvorí dominantnú časť návrhu zákona. Druhú skupinu zmien predstavujú zmeny v oblasti dedičského konania. Tretiu skupinu tvoria niektoré dielčie úpravy v oblasti týkajúcej sa problematiky prípustnosti prevzatia a držania v zdravotníckom zariadení, súdnych úschov a práva obchodných spoločností; požiadavky aplikačnej praxe v tejto oblasti sa sústredili aj do iných návrhov zákonov– nový zákon o obchodnom registri a novelizácia zákona o konkurze a reštrukturalizácii.

Medzi ciele návrhu zákona v článku I patrí najmä snaha:
- precizovať právnu úpravu vykonania pojednávania mimo sídla odvolacieho súdu, 
- podrobnejšie upraviť využívanie videokonferencie v konaní pred súdom, 
- podrobnejšie upraviť prvky multidisciplinárneho prístupu súdu v rodinnoprávnej agende, ako napríklad podpornú činnosť súdneho psychológa, či informatívne stretnutie rodičov, 
- obmedziť subsidiárne použitie Civilného sporového poriadku (najmä vylúčenie repliky a dupliky v konaní pred súdom prvej inštancie a po podaní odvolania),
- zaviesť možnosť odročenia pojednávania na verejné vyhlásenie rozsudku, 
- predĺžiť lehotu na písomné vypracovanie rozsudku, 
- priblížiť úpravu rozhodovania o výške trov konania civilnému sporovému konaniu
- upraviť miestnu príslušnosť súdu prvej inštancie vo veciach starostlivosti súdu o maloletých,
- inštitucionálne oddeliť sociálnu prácu a právne zastupovanie v rámci kolízneho opatrovníctva,
- zjednodušiť rozhodovanie v prípade dohody rodičov, 
- prehodnotiť právnu úpravu neodkladných opatrení s cieľom racionalizácie konania o nich,
- prehodnotiť právnu úpravu výkonu rozhodnutia vo veciach starostlivosti súdu o maloletých, 
- zavedenie donucovacích opatrení pri výkone rozhodnutia vo veciach starostlivosti súdu o maloletých (zadržanie vodičského preukazu, zadržanie osvedčenia o vozidle),
- upraviť neprípustnosť odvolania proti rozhodnutiu notára, ktorým sa upravuje vedenie konania, 
- upraviť schvaľovanie úkonov maloletého dediča súdom, 
- upraviť prehodnotenie právnej úpravy rozsahu poverenia notára v dedičskom konaní,
- precizovanie úpravy dedičských sporov,  speňažovanie majetku v rámci likvidácie dedičstva,
- prehodnotiť  právnu úpravu rozvrhu výťažku v dedičskom konaní.

Okrem samotnej novelizácie Civilného mimosporového poriadku návrh zákona obsahuje aj novelizácie súvisiacich zákonov, pričom ide o vyvolané novelizácie. Dotknutými zákonmi sú zákon Slovenskej národnej rady č. 71/1992 Z. z. o súdnych poplatkoch a poplatku za výpis z registra trestov v znení neskorších predpisov, zákon č. 549/2003 Z. z. o súdnych úradníkoch v znení neskorších predpisov, zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, zákon č. 36/2005 Z. z. o rodine a o zmene a doplnení niektorých zákonov v znení neskorších predpisov, zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov a zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona  č. 455/1991 Zb. o živnostenskom podnikaní (živnostenský zákon) v znení neskorších predpisov.


	4. Dotknuté subjekty

	Uveďte subjekty, ktorých sa zmeny predkladaného materiálu dotknú priamo aj nepriamo: 

občania, maloleté deti, rodičia maloletých detí a zákonní zástupcovia, zraniteľné skupiny osôb ako napríklad osoby s obmedzenou spôsobilosťou na právne úkony, súdy, orgány sociálnoprávnej ochrany detí a sociálnej kurately, Centrum právnej pomoci, advokáti

	5. Alternatívne riešenia

	Aké alternatívne riešenia vedúce k stanovenému cieľu boli identifikované a posudzované pre riešenie definovaného problému?

V prípade neprijatia navrhovanej právnej úpravy nedôjde v aplikačnej praxi k naplneniu cieľov, ktoré sú uvedené v bode 3, nakoľko ciele predloženého materiálu nie je možné uplatniť iným spôsobom, ako prijatím návrhu zákona. 
Nulový variant: Nulový variant predstavuje ponechanie súčasného stavu, ktorý neumožňuje dosiahnutie navrhovaných cieľov a obsahuje nedostatky v aplikačnej praxi.

Pri príprave návrhu zákona boli okrem nulového variantu ďalej posudzované aj iné alternatívy a to najmä: 
-rozsah procesného opatrovníctva maloletých medzi Centrum právnej pomoci a advokátov; 
-alternatívne modely odmeňovania advokátov za výkon funkcie procesného opatrovníka maloletému, vrátane riešení pripravovaných vo vykonávacom predpise; 
-rozsah využitia informatívneho stretnutia rodičov; 
-nastavenie donucovacích opatrení pri výkone rozhodnutí vo veciach maloletých; 
-rozsah využitia videokonferencií; 
-metodické a organizačné opatrenia, ktorými by bolo možné riešiť časť aplikačných problémov bez zmeny platného zákona.

Nulový variant predstavuje ponechanie súčasného právneho stavu. Pri jednotlivých opatreniach predkladateľ zvažoval, či  by bolo možné sledovaný cieľ dosiahnuť metodickým postupom alebo organizačným postupom bez novelizácie platného zákona. Takéto riešenie je použiteľné najmä pri otázkach jednotnosti aplikačnej praxe, nie však pri opatreniach, ktoré menia zákonné procesné oprávnenia, povinnosti alebo právomoci. Pri procesnom opatrovníctve sa ako základná alternatíva posudzovalo širšie využitie advokátov namiesto systémového rozšírenia pôsobnosti Centra právnej pomoci; pri donucovacích opatreniach sa posudzoval užší rozsah ich použitia a pri informatívnom stretnutí rodičov jeho fakultatívne využitie podľa okolností konkrétneho prípadu (ad hoc).

Po vyhodnotení alternatív sa navrhuje kombinované riešenie obsiahnuté v návrhu zákona, ktoré zodpovedá rozsahu identifikovaných aplikačných problémov.


	6. Vykonávacie predpisy

	Predpokladá sa prijatie/zmena  vykonávacích predpisov?
	☒  Áno
	☐  Nie

	Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:

Vyhláška Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov


	7. Transpozícia/implementácia práva EÚ 

		Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☐ Áno                  ☒ Nie

Ak áno, uveďte, ktorých vplyvov podľa bodu 9 sa goldplating týka: 

	




	

	8. Preskúmanie účelnosti

	Preskúmanie účelnosti navrhovaného právneho predpisu bude vykonávané dva roky po nadobudnutí jeho účinnosti.  Preskúmanie sa zameria na overenie, či sa v aplikačnej praxi naplnili ciele návrhu zákona a či došlo k zníženiu prieťahov, zvýšeniu efektívnosti výkonu rozhodnutí a zlepšeniu ochrany maloletých a zraniteľných osôb.
Pokiaľ ide o možnosti sledovania merateľných kritérií, platí, že údaje, ktoré sú zaznamenané formálnym rozhodnutím súdu (uznesenie/rozsudok) a pri ktorých možno údaj badať najmä z výroku rozhodnutia je možné zbierať. Zber prípadných ďalších údajov by si vyžiadal náročné časové požiadavky na prácu súdnej administratívy. 

	

	9. Vybrané vplyvy  materiálu

	Vplyvy na rozpočet verejnej správy
	☐	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☒	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☐	Žiadne
	☒	Negatívne

	Vplyvy na podnikateľské prostredie
	☒	Pozitívne
	☐	Žiadne
	☐	Negatívne

	    z toho vplyvy na MSP

	☒	Pozitívne
	☐	Žiadne
	☐	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☒	Nie

	Sociálne vplyvy
	☒	Pozitívne
	☐	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☐	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☒	Pozitívne
	☐	Žiadne
	☒	Negatívne

	    vplyvy na procesy služieb vo verejnej správe
	☒	Pozitívne
	☐	Žiadne
	☒	Negatívne


	Vplyvy na manželstvo, rodičovstvo a rodinu
	☒	Pozitívne
	☐	Žiadne
	☐	Negatívne



	10. Poznámky

	Návrh zákona nemá vplyv na životné prostredie a na informatizáciu spoločnosti. Návrh zákona má pozitívny vplyv na podnikateľské prostredie. Navrhovaná právna úprava bude mať pozitívny vplyv na manželstvo, rodičovstvo a rodinu, ďalej vplyv na služby verejnej správy, ako aj pozitívny sociálny vplyv. Materiál bude mať negatívny vplyv na rozpočet verejnej správy. Vplyvy sú popísané v analýze vplyvov na manželstvo, rodičovstvo a rodinu, v analýze sociálnych vplyvov, analýze na podnikateľské prostredie, v analýze vplyvov na služby verejnej správy pre občana a na procesy služieb vo verejnej správe a v analýze vplyvov na rozpočet verejnej správy, na zamestnanosť vo verejnej správe a financovanie návrhu.

	11. Kontakt na spracovateľa

	legislativa@justice.sk 
Sekcia legislatívy
Ministerstvo spravodlivosti Slovenskej republiky 

	12. Zdroje

	Predkladateľ spracoval predmetný materiál s ambíciou reflektovať poznatky aplikačnej praxe plynúce z doterajšej skúsenosti s aplikáciu Civilného mimosporového poriadku. Okrem návrhov dotknutých aktérov mimosporového konania (najmä súdov), predkladateľ pri príprave návrhu zákona vychádzal aj z metodických výstupov projektovej aktivity Implementácia opatrení na podporu reformy štruktúry a optimalizácie procesov v rodinnoprávnej agende, ako aj z Koncepcie činnosti Centra právnej pomoci na roky 2024 – 2026 schválenej vládou uznesením č. 471/2023, (treba dodať, že dňa 19. augusta 2026 bola na rokovaní vlády SR schválená Koncepcia činnosti Centra právnej pomoci na roky 2026 – 2028. Ide o základný strategický a programový dokument Centra právnej pomoci na nadchádzajúce dvojročné obdobie. Jej cieľom je zabezpečiť stabilný rozvoj Centra, trvalo posilňovať dostupnosť právnej pomoci a zvyšovať kvalitu poskytovaných služieb). Predkladateľ bral do úvahy aj poznatky prokuratúry prezentované v Správe generálneho prokurátora Slovenskej republiky o činnosti prokuratúry a poznatkoch prokuratúry o stave zákonnosti v Slovenskej republike za rok 2022. Návrh zákona taktiež reaguje aj na uznesenie Súdnej rady Slovenskej republiky č. 461/2024 týkajúce sa novelizácie Civilného mimosporového poriadku. Okrem toho vhodným zdrojom boli aj doterajšie legislatívne procesy k novelizácii Civilného mimosporového poriadku, ktoré častokrát priniesli pripomienky nad rámec vtedy navrhovaných úprav tohto procesného kódexu a ktoré boli „ponechané“ na neskoršie novelizácie globálnejšieho charakteru.

Príprava návrhu zákona prebiehala v dvoch základných líniách. V nadväznosti na závery prezentované v Metodike „Participačné práva dieťaťa“ ministerstvo spravodlivosti pristúpilo v roku 2024 k zriadeniu medzirezortnej pracovnej skupiny, ktorej úlohou bolo nadviazať na závery a odporúčania prezentované v metodike a analyzovať nedostatky súčasnej právnej úpravy a aplikačnej praxe v oblasti kolízneho opatrovníctva. V pracovnej skupine mali okrem ministerstva spravodlivosti zastúpenie Asociácia rodinných sudcov, Ministerstvo práce, sociálnych vecí a rodiny Slovenskej republiky, Ústredie práce, sociálnych vecí a rodiny Slovenskej republiky, Generálna prokuratúra Slovenskej republiky, Úrad komisára pre deti, Centrum právnej pomoci, Slovenská advokátska komora a Právnická fakulta Univerzity Komenského. Druhú líniu predstavovala ďalšia pracovná skupina zameraná na prehodnotenie právnej úpravy mimosporového konania v globálnom význame, ktorú popri zástupcoch ministerstva spravodlivosti tvorili zástupcovia okresných súdov, krajských súdov, Najvyššieho súdu Slovenskej republiky, Súdnej rady Slovenskej republiky, Asociácie rodinných sudcov, Združenia sudcov Slovenska, Slovenskej advokátskej komory a Notárskej komory Slovenskej republiky. Výstupy oboch pracovných skupín predkladateľ spojil do jedného uceleného návrhu zákona.  


	13. Stanovisko Komisie na posudzovanie vybraných vplyvov z PPK č. 137/2026
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

1. K doložke vybraných vplyvov:

-Komisia žiada v doložke vybraných vplyvov upraviť a doplniť bod 2: 

Odôvodnenie: Komisia žiada prepracovať bod 2 doložky tak, aby jasnejšie pomenoval konkrétne aplikačné problémy, ktoré má návrh zákona riešiť a neobsahoval prevažne opis zdrojov, podnetov, pracovných skupín a cieľov návrhu. Komisia odporúča uviesť najmä problémy prieťahov a administratívneho zaťaženia v mimosporových konaniach, nejednotné alebo nejasné procesné postupy po rekodifikácii civilného procesu, nedostatočne upravený multidisciplinárny prístup v rodinnoprávnej agende, slabšiu účinnosť existujúcich nástrojov výkonu rozhodnutí vo veciach maloletých, potrebu oddeliť sociálnu prácu od právneho zastupovania dieťaťa v kolíznom opatrovníctve a aplikačné problémy v dedičských, detenčných a ďalších mimosporových konaniach.

Vyhodnotenie pripomienky:
Predkladateľ pripomienku akceptoval a bod 2 doložky upravil. 

-Komisia žiada v doložke vybraných vplyvov upraviť a doplniť bod 5:

Odôvodnenie: Komisia žiada doplniť bod 5 doložky o reálne posúdenie alternatívnych riešení. Konštatovanie, že ciele návrhu nie je možné dosiahnuť inak ako prijatím návrhu zákona, Komisia nepovažuje pri takto rozsiahlej úprave za dostatočné. Komisia odporúča posúdiť aspoň alternatívy rozsahu procesného opatrovníctva Centra právnej pomoci a advokátov, alternatívy odmeňovania advokátov za výkon funkcie procesného opatrovníka maloletému, rozsah využitia informatívneho stretnutia rodičov, nastavenie donucovacích opatrení pri výkone rozhodnutí vo veciach maloletých, rozsah použitia videokonferencií a možnosti metodického alebo organizačného riešenia niektorých aplikačných problémov bez zmeny zákona. Samotný informatívny návrh vykonávacej vyhlášky pracuje s dvoma alternatívami odmeňovania advokáta za výkon funkcie procesného opatrovníka maloletému. To potvrdzuje, že pri niektorých opatreniach alternatívy existujú a mali by byť v doložke aspoň stručne uvedené a posúdené.

Vyhodnotenie pripomienky:
Predkladateľ pripomienku akceptoval a bod 5 doložky upravil. 

-Komisia žiada v doložke vybraných vplyvov upraviť a doplniť bod 8.

Odôvodnenie: Komisia žiada doplniť bod 8 doložky o merateľné kritériá preskúmania účelnosti. Komisia odporúča sledovať najmä priemernú dĺžku dotknutých konaní, počet informatívnych stretnutí rodičov, počet dohôd rodičov schválených súdom, počet ustanovení Centra právnej pomoci alebo advokáta za procesného opatrovníka, počet využití podpornej činnosti psychológa, počet videokonferenčných výsluchov, počet uložených donucovacích opatrení a počet prípadov, v ktorých po ich uložení došlo k dobrovoľnému splneniu povinnosti. Návrh zavádza nové procesné inštitúty a má významný rozpočtový vplyv. Preskúmanie účelnosti by preto nemalo zostať len pri všeobecnom vyhodnotení aplikačnej praxe, ale má umožniť overiť, či sa skutočne znížili prieťahy, zvýšila efektívnosť výkonu rozhodnutí a zlepšila ochrana maloletých  a zraniteľných osôb.

Vyhodnotenie pripomienky:
Čiastočne akceptované. 
Údaje, ktoré sú zaznamenané formálnym rozhodnutím súdu (uznesenie/rozsudok) a pri ktorých možno údaj badať najmä z výroku rozhodnutia, je možné zbierať. Zber ďalších prípadných údajov si vyžiada ďalšie časové požiadavky na prácu súdnej administratívy. Priemerná dĺžka konaní v novo navrhovaných konaniach by bola reálne sledovateľná v prípade, ak by vznikol pre ne napríklad nový súdny register. Organizačno-technické opatrenia a postupy súdu by bolo nerealizovateľné resp. kapacitne enormne náročné zbierať.

2. K vplyvom na rozpočet verejnej správy:

-Komisia uvádza, že s materiálom zakladajúcim rozpočtovo nekryté vplyvy nie je možné súhlasiť. V návrhu rozpočtu kapitoly VPS na roky 2027 – 2029 nie sú na uvedený účel alokované prostriedky. Všetky rozpočtové dôsledky (vrátane vplyvov za oblasť zamestnanosti) vyplývajúce z predloženého materiálu Komisia žiada zabezpečiť v rámci schválených limitov dotknutej kapitoly štátneho rozpočtu na príslušné rozpočtové roky, bez zvýšených požiadaviek na rozpočet a bez negatívneho vplyvu na limit verejných výdavkov. 

Vyhodnotenie pripomienky:
Predkladateľ pripomienku neakceptoval. Požiadavku komisie nie je aktuálne možné pokryť v rámci limitov rozpočtu pridelených kapitole.

-Komisia žiada do materiálu doplniť prepočet, na základe ktorého bola určená potreba navýšenia počtu zamestnancov Centra právnej pomoci o 47 zamestnancov. 

Odôvodnenie: V materiáli je uvedená podrobná štruktúra navrhovaného počtu zamestnancov, ako aj zámer vytvorenia 2 nových regionálnych centier. V podkladoch však absentuje prepočet vychádzajúci z objemu súčasnej agendy a existujúcich personálnych kapacít Centra právnej pomoci, ako aj z očakávaného navýšenia agendy v dôsledku legislatívnych zmien, na základe ktorého by bolo možné odôvodniť navrhované personálne navýšenie. 

Vyhodnotenie pripomienky:
Predkladateľ pripomienku akceptoval, prepočet bol doplnený do analýzy vplyvov na rozpočet verejnej správy.
-Komisia žiada v analýze vplyvov na rozpočet verejnej správy v tabuľke č. 4/B, v ktorej je kvantifikovaný zvýšený vplyv na LVV, upresniť konkrétne položky EKRK v kategóriách 630 a 640, z ktorých vyplýva rozdiel medzi vplyvom na LVV a nekrytým vplyvom. 


3. K vplyvom na podnikateľské prostredie

-Komisia žiada vyznačiť v doložke vybraných vplyvov pozitívny vplyv návrhu zákona na podnikateľské prostredie, vrátane pozitívneho vplyvu na malé a stredné podniky (MSP), a vypracovať Analýzu vplyvov na podnikateľské prostredie.

Odôvodnenie: Navrhovaná úprava obsahuje ustanovenia, ktoré sa dotýkajú právnických osôb a obchodných spoločností, najmä v oblasti konania o zrušení spoločnosti, likvidácie a jej výmazu z obchodného registra, ako aj práv akcionárov. Uvedené zmeny budú zakladať vplyv na administratívnu a časovú náročnosť príslušných procesov a na právnu istotu podnikateľských subjektov. Z uvedeného dôvodu je potrebné vplyv návrhu zákona na podnikateľské prostredie vyznačiť v časti 9. Vybrané vplyvy materiálu v doložke vybraných vplyvov, doplniť v časti 3.1 Analýzy vplyvov na podnikateľské prostredie výpočty a popis výpočtu tých vplyvov, ktoré je možné kvantifikovať a vplyvy, ktoré nemožno kvantifikovať, tak kvalitatívne popísať 
v časti 3.4 Analýzy vplyvov na podnikateľské prostredie.

Vyhodnotenie pripomienky:
Predkladateľ pripomienku akceptoval. Analýza vplyvov na podnikateľské prostredie bola dopracovaná. 

4. K sociálnym vplyvom

-V analýze sociálnych vplyvov Komisia považuje za potrebné zhodnotiť v bode 4.1 (vplyvy na hospodárenie dotknutých  domácností, vrátane zraniteľných skupín domácností) aj sociálny vplyv návrhu na zvýšenie minimálneho výživného na 50 % zo sumy životného minima na nezaopatrené neplnoleté dieťa alebo na nezaopatrené dieťa podľa zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov (zo súčasných 30 %). Je potrebné zhodnotiť pozitívny vplyv na hospodárenie domácností oprávnených osôb, ako aj negatívny vplyv na hospodárenie domácností povinných osôb, a to vrátane vplyvu na osoby (dotknuté domácnosti), o ktorých vyživovacej povinnosti už bolo právoplatne rozhodnuté. Pri existujúcich súdnych rozhodnutiach je potrebné pri opise sociálnych vplyvov a identifikácii dotknutých skupín rozlíšiť prípady, v ktorých je vyživovacia povinnosť určená odkazom na zákonnú minimálnu výšku výživného a zmena zákonnej minimálnej výšky sa preto priamo premietne do výšky plnenia, od prípadov, v ktorých je výživné určené konkrétnou sumou, ktorá je síce vyššia ako súčasná minimálna výška výživného, ale nižšia ako navrhovaná minimálna výška.

Vyhodnotenie pripomienky:
Predkladateľ pripomienku neakceptoval, nakoľko stratila svoje opodstatnenie. Národná rada Slovenskej republiky schválila dňa 15. septembra 2026 Návrh poslancov Národnej rady Slovenskej republiky Pauly Puškárovej, Ľubice Laššákovej, Aleny Novákovej, Jozefa Čecha a Zdenky Mačicovej na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov (tlač 1252), ktorým bola s účinnosťou od 1. januára 2027 vykonaná zmena v § 62 odseku 3 zákona o rodine, v ktorom sa ustanovilo, že výška minimálneho výživného bude vo výške sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. Z tohto dôvodu predkladateľ vypustil z návrhu zákona zmenu navrhovanú v bode 4 z článku V.

-V bode 4.2 analýzy sociálnych vplyvov Komisia považuje za potrebné zhodnotiť negatívny sociálny vplyv zmeny navrhovanej v čl. I bode 1 (§ 3 ods. 7 Civilného mimosporového poriadku) na prístup dotknutých osôb k právam a službám, a to osobitne vo vzťahu k zraniteľným skupinám. Podľa platnej právnej úpravy krajský súd príslušný podľa § 3 ods. 5 uskutoční nariadené pojednávanie v pojednávacej miestnosti toho krajského súdu, v ktorého obvode je sídlo okresného súdu, proti ktorého rozhodnutiu bolo podané odvolanie. Návrhom zákona sa tento obligatórny postup mení na fakultatívny, keď odvolací súd bude môcť takto uskutočniť pojednávanie iba na žiadosť účastníka konania a z vážnych dôvodov. Zmena sa tak môže negatívne dotknúť všetkých účastníkov konania, ktorí budú musieť cestovať do sídla odvolacieho súdu, pričom osobitne môže zasiahnuť zraniteľné skupiny osôb, pre ktoré môže byť takéto cestovanie vzhľadom na ich sociálnu alebo zdravotnú situáciu sťažené alebo nemožné. Skutočnosť, že podľa navrhovanej právnej úpravy bude môcť odvolací súd na žiadosť účastníka a z vážnych dôvodov uskutočniť pojednávanie mimo svojho sídla, môže tento negatívny sociálny vplyv zmierňovať, neznamená však, že nevzniká, keďže oproti súčasnému právnemu stavu už takýto postup nebude obligatórny.

Vyhodnotenie pripomienky:
Predkladateľ pripomienku neakceptoval, pretože týmto návrhom sa neustanovuje § 3 ods. 7, ten už v súčasnosti platí. Predloženým návrhom sa mení súčasné znenie odseku 7 a samotná zmena predstavuje pozitívum pre dotknuté osoby.

-Komisia odporúča vypustiť Metodický postup pre analýzu sociálnych vplyvov, lebo nie je povinnou súčasťou predkladaného materiálu.

Vyhodnotenie pripomienky:
Predkladateľ pripomienku akceptoval. 

5. K vplyvom na služby verejnej správy pre občana

Komisia zásadne nesúhlasí s vyznačením žiadneho vplyvu na služby verejnej správy pre občana a na procesy služieb vo verejnej správe a predkladateľovi navrhuje, aby v doložke vybraných vplyvov vyznačil pozitívny a negatívny vplyv služieb verejnej správy na občana a pozitívny a negatívny vplyv na procesy služieb vo verejnej správe a vypracoval príslušnú analýzu.

Odôvodnenie: 

K pozitívnemu vplyvu služieb verejnej správy na občana:
1. Digitalizácia a dostupnosť služby (§ 15a CMP): Zavedenie možnosti vykonávať výsluchy prostredníctvom videokonferencií predstavuje zvýšenie komfortu pre občanov, zníženie časových a cestovných nákladov spojených s fyzickou účasťou na súde; 
2. Skvalitnenie procesu vybavenia agendy (§ 30a CMP): Zriadenie informatívneho stretnutia a špecializovanej funkcie koordinátora vytvára nový podporný prístup štátu pri mimosúdnom urovnávaní rodinných sporov pred samotným súdnym konaním; 3. Lehoty a rýchlosť konania: Rovnako pozitívny je maximálny 30-dňový limit na rozhodnutie odvolacieho súdu pri vybraných neodkladných opatreniach vo veciach maloletých. Návrh vyžaduje rozhodnúť bezodkladne, najneskôr do 30 dní. To je príklad časového vplyvu podľa bodu 7.2.2 metodiky; 
4. OSPODaSK bude účastníkovi konania poskytovať všeobecné informácie o možnostiach úpravy rodičovských práv a odbornej pomoci.

K negatívnemu vplyvu služieb verejnej správy na občana: 
1. Predbežná konzultácia Centra právnej pomoci: poplatok sa zvyšuje zo 6 eur na 10 eur; 
2. Zavádza sa nový súdny poplatok 66 eur za určitý opakovaný návrh na neodkladné opatrenie; 
3. Predĺženie lehoty vybavenia služby: Zmena lehoty na písomné vyhotovenie 
a expedíciu rozsudku z 15 kalendárnych dní na 15 pracovných dní predstavuje faktické predĺženie času, kým občan získa finálne rozhodnutie orgánu verejnej moci. 4. Zvýšenie donucovacích opatrení voči občanovi: Zavedenie nových výkonných postupov štátu (zadržanie vodičského preukazu a osvedčenia o evidencii vozidla pri neplnení rozhodnutia) priamo sprísňuje podmienky a dopady pre dotknutého občana,

K vplyvom na procesy služieb vo verejnej správe: 
1. Inštitucionálna zmena a delenie kompetencií v kolíznom opatrovníctve: Návrh zákona inštitucionálne oddeľuje sociálnu prácu od právneho a procesného zastupovania maloletých detí v súdnych konaniach. Právne zastupovanie maloletých prechádza z úradov práce, sociálnych vecí a rodiny (ÚPSVaR) na Centrum právnej pomoci alebo iné subjekty, čo predstavuje priamu zmenu poskytovateľa služby verejnej správy pre občanov a reorganizáciu procesov medzi orgánmi verejnej moci; 2. OSPODaSK dostáva nové/preformulované informačné a zisťovacie úlohy (na žiadosť súdu má zisťovať rodinné, bytové a sociálne pomery dieťaťa, poskytovať súdu informácie o vykonávaných opatreniach a možnostiach odbornej pomoci a poskytovať účastníkom konania všeobecné informácie); zároveň niektoré doterajšie činnosti odpadávajú;
Pozn. Zavedenie nových povinností pre orgán verejnej správy (7.3.2. analýzy) predpokladá negatívny vplyv na procesy služieb vo verejnej správe a naopak, zánik už existujúcich povinností orgánu verejnej správy predpokladá pozitívny vplyv na procesy služieb vo verejnej správe.

Vyhodnotenie pripomienky:
Predkladateľ pripomienky akceptoval. Analýza vplyvu na služby verejnej správy pre občana a na procesy služieb vo verejnej správe bola dopracovaná.

6. K vplyvom na manželstvo, rodičovstvo a rodinu

Podľa Komisie má predložený materiál výrazne pozitívny vplyv na manželstvo, rodičovstvo a rodinu. Komisia preto odporúča predkladateľovi dopracovať analýzu vplyvov na manželstvo, rodičovstvo a rodinu a zdôrazniť posilnenie  dohodových prvkov v rodinnom práve, zvýšenú ochranu najlepšieho záujmu dieťaťa a prioritizáciu výživného pri dedičských konaniach.

Odôvodnenie: 
Materiál prináša významné systémové zmeny v oblasti rodinného práva a konaní vo veciach starostlivosti o maloletých:
A) Kladie dôraz na podporu dohodového riešenia rodičovských sporov, skracovaniu konaní, špecializovanú opatrovnícku starostlivosť a psychologickú podporu rodičov a detí. Na druhej strane sprísňuje sankčný mechanizmus pri neplnení rodičovských povinností a pri zneužívaní podávania návrhov.
-        (§ 30a CMP, čl. III. Zákon o súdnych úradníkoch) – znižuje konflikt medzi rodičmi pri rozpade  partnerstva/manželstva, čo chráni najlepší záujem dieťaťa a urýchľuje stabilizáciu rodinných pomerov;
-        (§ 122 ods. 2 CMP) – odbremeňuje rodinu od dlhého čakania na vyhotovenie rozsudku a podporuje konsenzuálne riešenia;
-        (§ 122a CMP) – poskytuje citlivejší a odbornejší prístup k dieťaťu aj rodičom pri riešení traumatických rodinných situácií.
B) Kladie dôraz na ochranu práv maloletých detí a opatrovníctvo
-        (§ 116a § 117 CMP, čl. IV,V,VI) – prispôsobuje zastúpenie reálnemu záujmu dieťaťa a odbremeňuje úrady SPODaSK od nadmernej administratívno-procesnej záťaže v nesporných situáciách.
C) Kladie dôraz na názor maloletého staršieho ako 15 rokov pri výkone rozhodnutia
-        (§ 390 ods. 1 písm. g CMP) – rešpektuje autonómiu a dospievanie dieťaťa, zamedzuje traumatizujúcemu  vynucovaniu styku proti vôli dospievajúceho.
D) Kladie dôraz na vymáhanie povinností a ochranu pred zneužívaním práv
-        (§ 360a CMP, čl. II Zákon o súdnych poplatkoch) – pozitívny vplyv pre stabilizáciu rodinného prostredia. Zabraňuje procesnej šikane medzi rodičmi  a chráni dieťa pred opakujúcimi sa stresujúcimi konaniami;
-        (§ 382, § 383, § 384 CMP) – zvyšovanie a opakované ukladanie pokút, možnosť zadržania vodičského preukazu alebo osvedčenia o evidencii vozidla, a povinný výkon rozhodnutia po dvoch pokutách. Zvyšuje vynútiteľnosť práva dieťaťa na starostlivosť alebo výživné. Zadržanie vodičského preukazu môže mať priamy vplyv na ekonomické zabezpečenie rodiny , avšak zákon výslovne pamätá na výnimku – opatrenie nemožno uložiť voči osobe, ktorej podstatná časť príjmov závisí od držby vodičského preukazu alebo voči ŤZP.
E) Hmotnoprávna a výživová oblasť
-        (§ 208 ods. 3 CMP)  Pohľadávky na výživnom pri likvidácii dedičstva - posilňuje finančnú bezpečnosť pozostalých detí;
-        (§ 44, § 231 CMP) – spresnenie pojmu bežného výživného a požiadavka schvaľovania úkonov súdom len v záujme osoby s obmedzenou spôsobilosťou. 

Vyhodnotenie pripomienky:
Predkladateľ pripomienky akceptoval. 

7. Ku goldplatingu (všeobecne)

Nakoľko k návrhu zákona neboli predložené tabuľky zhody, nie je možné riadne posúdiť existenciu goldplatingu.
Komisia však upozorňuje, že čl. V bod 1 návrhu zákona (§ 31 ods. 2 zákona č. 36/2005 
Z. z. o rodine a o zmene a doplnení niektorých zákonov) predstavuje transpozíciu čl. 3 bod 3, čl. 4 ods. 1 písm. a) bod iv), čl. 5 ods. 2 písm. c) a čl. 15 ods. 2 písm. a) a c) smernice Európskeho parlamentu a Rady (EÚ) 2016/800 z 11. mája 2016 o procesných zárukách pre deti, ktoré sú podozrivými alebo obvinenými osobami 
v trestnom konaní (Ú. v. EÚ L 132, 21.5.2016). Na základe uvedeného Komisia odporúča vypracovať čiastkovú tabuľku zhody, ako aj doplniť doložku zlučiteľnosti návrhu zákona s právom Európskej únie.

Vyhodnotenie pripomienky: 
Pripomienka bola čiastočne akceptovaná.
Predkladateľ dopracoval čiastkovú tabuľku zhody a upravil doložku zlučiteľnosti. 


	14.  Stanovisko Komisie na posudzovanie vybraných vplyvov zo záverečného posúdenia č. .......... (v prípade, ak sa uskutočnilo v zmysle bodu 9.1. Jednotnej metodiky) 

Uveďte pripomienky zo stanoviska Komisie z časti II. spolu s Vaším vyhodnotením:

